བོད་ཞི་བས་བཅིངས་འགྲོལ་བཏང་ཚུན་གྱི་ལོ་ངོ་དྲུག་ཅུ་ལྷག་ཙམ་རིང་གི་འཕེལ་རྒྱས་དང་བསམ་གཞིག་གི་འཕེལ་འགྱུར་ལ་བརྟག་སྐབས།མདོ་དབུས་མཐོ་སྒང་དུ་འཚོ་བའི་སྐྱེ་བོ་རྣམས་ཀྱིས་བག་ལ་ཞ་བའི་ཚུལ་གྱིས་ཚན་རྩལ་རིག་གནས་ཀྱི་ཉིང་བཅུད་དུ་གྱུར་བའི་བསམ་བློ་དང་ཚན་རྩལ་གྱི་འབྲས་བུ་རྒྱུན་འཛིན་བྱེད་ཀྱི་ཡོད་པ་དང་།ཐ་ན་ཚན་རིག་ལག་རྩལ་གྱི་ཐབས་ལ་བརྟེན་ནས་འགྲོ་འདུག་སྤྱོད་གསུམ་ལ་སོགས་པས་མཚོན་པའི་དངོས་ཡོད་གནས་ཚུལ་ལ་བསྒྱུར་བཅོས་གཏོང་གི་ཡོད།ཡིན་ནའང་།ནང་སེམས་ཀྱི་དུངས་ཞེན་གྱི་ངོས་ནས་འཕེལ་འགྱུར་འདི་དག་ཚན་རྩལ་གྱི་སྟོབས་ལས་བྱུང་བར་ཁས་ལེན་མི་འདོད་ལ།ཁས་བླངས་ཚེ་སྲོལ་རྒྱུན་རིག་གནས་དང་ཁ་གཏད་དུ་ལངས་པར་ཡང་བསམ་གྱི་ཡོད་པ་རེད།དེ་བས།ང་ཚོས་སྲོལ་རྒྱུན་རིག་གནས་ཀྱིས་དངོས་ཡོད་སྤྱི་ཚོགས་ནང་གོ་གནས་དང་ནུས་པ་གང་འདྲ་ཞིག་བཟུང་བར་བསམ་ཞིབ་བྱེད་སྐབས།མི་འགའ་རེས་ཁོ་བོར་སྲོལ་རྒྱུན་རིག་གནས་ལ་སྐྱོན་ཆ་ག་རེ་ཡོད་དམ།སྲོལ་རྒྱུན་རིག་གནས་ལ་ཉེས་པ་ག་རེ་ཡོད་དམ།ཞེས་འདྲི་བར་བྱེད་ཀྱང་།ཁོ་བོས་ཕྱོགས་ཡོངས་སུ་དོན་དངོས་དང་མཐུན་པའི་སྒོ་ནས་སྲོལ་རྒྱུན་རིག་གནས་ལ་གདེང་འཇོག་བྱེད་པ་ལས།མཐའ་གཅིག་ཏུ་དགག་མི་རུང་ལ།མཐའ་གཅིག་ཏུ་རྒྱུན་འཛིན་བྱེད་པ་ཞིག་མིན་ཞེས་ལན་བསྐྱོན་པ་ཡིན།རྒྱུ་མཚན་ནི།རིག་གནས་ཡོན་ཏན་དང་བསམ་བློའི་གོ་རྟོགས་མཐོན་པོ་ཡོད་པ།རིགས་པའི་མཐའ་དཔྱོད་པ་ལ་འཇུག་པར་སྤྲོ་བའི་སྐྱེ་བོ་སུ་དང་སུ་ཡིན་རུང་།སྲོལ་རྒྱུན་རིག་གནས་མེད་ན།མིའི་རིགས་ཀྱི་ད་ལྟའི་འཕེལ་རྒྱས་འདི་ཡོད་མི་སྲིད་པ་དང་།ད་ལྟའི་ཤེར་རྟོགས་རིག་པའི་བསམ་བློ་ཕུན་སུམ་ཚོགས་པོ་འདི་དང་ཚན་རྩལ་གྱི་འབྲས་བུ་འདི་དེ་བས་ཀྱང་འབྱུང་ཐབས་མེད་པ་གསལ་པོར་རྟོགས་ངེས་པས་རེད།འོ་ན།གནད་དོན་འདིའི་འབྱུང་རྐྱེན་གང་ལ་ཐུག་ཅེ་ན།ཁོ་བོས་བསམ་ན།ང་ཚོས་ནམ་ཡང་ལོ་རྒྱུས་དང་དངོས་ཡོད་གནས་ཚུལ།སྲོལ་རྒྱུན་རིག་གནས་དང་ཚན་རྩལ་རིག་གནས་དབར་གྱི་རྩོད་སྒྲུབ་ཀྱི་འབྲེལ་བ་དེ་ལ་བསམ་ཞིབ་མི་བྱེད་པ་དང་།ལྷག་པར་དུ་ལོ་རྒྱུས་དང་སྲོལ་རྒྱུན་ནི་འདས་ཟིན་པའི་མིའི་རིགས་ཀྱི་ཤེས་རིག་ཅིག་ཡིན་པ་ལས།ད་ལྟ་དང་འབྱུང་འགྱུར་གྱི་མིའི་རིགས་ཀྱི་ཤེས་རིག་ཅིག་གཏན་ནས་མ་ཡིན་པའི་གནད་ཀ་དེར་རིགས་པའི་རྩོད་སྒྲུབ་ཀྱིས་རྟོག་དཔྱོད་མི་བྱེད་པ་དེ་རེད།ང་ཚོའི་བྱེད་སྟངས་ཀྱི་ཕྱོགས་ཐམས་ཅད་ལས་ལོ་རྒྱུས་ཀྱི་ཆེད་དུ་འཚོ་ཞིང་གཞེས་པ་དང་།ལོ་རྒྱུས་ཀྱི་ཆེད་དུ་དགའ་ཞིང་མགུ་པ།ལོ་རྒྱུས་ཀྱི་ཆེད་དུ་མི་ཚེ་བསྐྱལ་བའི་སྣང་ཚུལ་ཞིག་མངོན་གྱི་ཡོད་པ་དང་།དེ་ལྟར་བློ་བག་ལ་ཞ་བའི་ཚུལ་དུ་འདས་སོང་གི་ལོ་རྒྱུས་ཀྱིས་འུ་ཅག་གི་ད་ལྟའི་འཚོ་བ་དང་མ་འོངས་པར་འཇུག་པའི་ཤེས་རབ་ཀྱི་ཚབ་བྱས་ཡོད་ལ།མིའི་རིགས་ཀྱི་སྐྱེ་བོའི་རིན་ཐང་གི་ངོས་ནས་བཤད་ན།དུས་རབས་ཀྱི་འཕེལ་རྒྱས་ལ་འགན་འཁུར་བ་དང་།དུས་རབས་ཀྱི་ཆེད་དུ་ནུས་ཤུགས་ཡོད་རྒུ་འདོན་པ་ནི་མི་ཞིག་གི་ཆེས་རྩ་བའི་འགན་འཁྲི་ཡིན་པས།འདི་ནི་ལྡེམ་འགྱུར་གྱི་ཤེས་རབ་ཡིན་ལ།བསམ་གཞིག་གསར་པའི་ལོ་རྒྱུས་ལྟ་ཚུལ་ཀྱང་ཡིན།ལོ་རྒྱུས་ཞིབ་འཇུག་དང་དུས་རབས་ཀྱི་འཕེལ་རྒྱས་ལ་ཤེས་རབ་གསར་པ་དང་སྟོབས་ཤུགས་གསར་བ་སྦྱིན་པའི་སྒུལ་ཤུགས་ཀྱང་ངོ་།།དེའི་ཕྱིར་ན།འདིར་ཁོ་བོས་ལོ་རྒྱུས་རིག་པའི་མཁས་དབང་དུང་དཀར་བློ་བཟང་འཕྲིན་ལས་ཀྱི་བསམ་གཞིག་གསར་བའི་ལོ་རྒྱུས་ལྟ་ཚུལ་གཞིར་བཟུང་སྟེ་གོང་གི་གནད་དོན་དེ་ལ་ལན་གདབ་རྒྱུ་ཡིན།